«Պէյրութի գաղտնիքները» վէպը կը նկարագրէ ամբողջովին եւրոպական միջավայր մը։ Վէպին գրեթէ բոլոր հերոսները կը կրեն ֆրանսական անուններ եւ ֆրանսերէնով կը զրուցեն իրար հետ։ Այս տողերուն մէջ իզուր պիտի ըլլայ Պուրճ Համուտեան ապրումներու նշոյլներ փնտռել։ Եթէ բացառաբար պիտի հանդիպինք մի քանի հայ անուններու, արաբ եւ մուսլուման անուններու հանդիպիլը շատ աւելի դժուար պիտի ըլլայ։ Կ՚արժէ նշել որ Պետրոս Սարօղլանեանի պատմած կեանքերը սերտօրէն կը պատշաճին իր օգտագործած արեւմտահայերէնի խիստ ազնուական բառամթերքին։